[{"text_idx": "#000002", "text": "Naskig\u0302inta en Gouda (Nederlando) mi havis fortan intereson pri fremdaj lingvoj jam de frua ag\u0302o. Mi havis la okazon lerni plurajn modernajn kaj klasikajn lingvojn en la lernejo. Post abiturientig\u0302o mi decidis profundigi mian intereson, elektante studi la japanan en universitato. Mi gajnis mian bakalau\u0306recon kaj magistrecon pri japanaj studoj c\u0302e la Universitato de Lejdeno kaj mian doktorecon pri orientaziaj studoj c\u0302e la Universitato de Toronto en 2021."}, {"text_idx": "#000007", "text": "Mia prezentaj\u0302o, titolita \u201cMalc\u0302efigi la imperian lingvon: Proleta monda literaturo kaj Esperanto en Orient-Azio\u201d, ekzamenis la eseon \u201cEsperante au\u0306 nacilingve?\u201d (1935) de esperantisto Hasegawa Teru (1912\u20131947). En la eseo, Hasegawa diskutis du interrilatajn problemojn: en kiu lingvo verku esperantisto (Esperanto au\u0306 sia nacia lingvo) kaj kial esperantisto verku por nacia legantaro? La eseo de Hasegawa ilustras la tutmondan laboron por krei nehierarkian mondan literaturon fare de kaj cele al la proletaro dum la unua duono de la dudeka jarcento. Tiarilate, kiel la verkado de literaturo en artefarita lingvo kiel Esperanto, sen [multaj] denaskaj parolantoj kaj nacio-s\u0302tato, komplikas la komprenon de Deleuze kaj Guattari pri malc\u0302efaj lingvo kaj literaturo? Kion Esperanto povas diri al ni pri la ebloj krei mondan literaturon trans lingvaj kaj etnonaciaj limoj? Mia prezentaj\u0302o esploris tiujn demandojn kaj klarigis la eblojn de proleta monda literaturo en Esperanto per tralego de la verkoj de la Esperantaj verkistoj Hong Hyo\u0306ng-ui (1911\u20131968), Hasegawa Teru kaj Ye Junjian (1914\u20131991)."}, {"text_idx": "#000009", "text": "Per ekzameno de la ekzistantaj Esperantaj leteroj verkitaj de proletaj lingvolernantoj kaj la distribuaj retoj en imperia Japanio, mi analizis, kiel la proletara batalado esprimig\u0302is en leteroj de koloniaj regatoj, malliberuloj kaj terkulturistoj. Mia studaj\u0302o celis malkas\u0302i, kiel Esperanto subfosis la superregajn strukturojn de lingva potenco en la japana imperio kaj formis lingvajn solidareco-grupojn per ebligo de aktiva partoprenado de proletoj en la praktikado de internacia solidareco kaj per rilatigo de loka batalado al la tutmonda proletaro."}, {"text_idx": "#000010", "text": "La tria prezentaj\u0302o celis la plej grandan konferencon pri koreaj studoj en Eu\u0306ropo, la 30-an Konferencon de la Asocio por Koreaj Studoj en Eu\u0306ropo (AKSE) organizitan de la Universitato de La Rochelle en Francio en oktobro 2021. En mia prezentaj\u0302o, \u201cRezisti la imperian lingvon: Esperanto en la kolonia Koreio\u201d, mi ekiris de la artikolo \u201cLa korea reg\u0302o kaj Esperanto\u201d eldonita en la revuo La Japana Esperantisto en 1906, kiu raportis viziton de japana esperantisto al la reg\u0302a palaco por informi Reg\u0302on Gojo\u0306ng pri Esperanto. Lau\u0306 la artikolo Reg\u0302o Gojo\u0306ng montris grandan intereson pri la artefarita lingvo kaj ec\u0302 mem studis la lingvon, plej vers\u0302ajne per la unua tutampleksa lernolibro pri Esperanto eldonita en Orient-Azio de la japana verkisto Futabatei Shimei."}, {"text_idx": "#000011", "text": "Dum malfacilas kontroli tiun anekdoton, g\u0302i ilustras la signifan sed plejparte forgesitan rolon luditan de Esperanto en la formig\u0302o de la lingva kaj literatura moderneco de la kolonia Koreio. Tiarilate, kiel verkado en Esperanto kontribuis al la disvolvig\u0302o de la moderna korea lingvo? Kion la historio de Esperanto en la kolonia Koreio povas diri al ni pri transnaciaj inters\u0302ang\u0302oj tra Orient-Azio?"}, {"text_idx": "#000012", "text": "Por trakti tiajn demandojn, mi ekzamenis la historion de Esperanto ligante la ekzistantajn fragmentojn de historiaj fontoj kaj kreante la unuan plene ampleksan historion de Esperanto en la kolonia Koreio en la angla. Kernaj al tiu referaj\u0302o estas la poeto Kim O\u0306k (1896\u2013nekonate), la verkisto Hong Hyo\u0306ng-ui (1911\u20131968) kaj la tradukisto kaj revua redaktoro An U-saeng (1907\u20131991). Ekzamenante la verkojn de Kim, Hong kaj An kaj ankau\u0306 iliajn intimajn inters\u0302ang\u0302ojn kun aliaj orientaziaj esperantistoj, mi penis klarigi la transnacian historion de koreaj esperantistoj kaj g\u0302iajn influojn sur la kampoj de literaturo, tradukado kaj lingvistiko."}, {"text_idx": "#000013", "text": "En au\u0306gusto D-ro Mark McConaghy, asistanta profesoro pri moderna c\u0302ina literaturo c\u0302e la Nacia Universitato Sun Yat-Sen en Tajvano, invitis min partopreni en internacia simpozio organizita de la Tutmonda C\u0302inologia Forumo tie, kiu celas esti fizika kaj cifereca spaco, kie c\u0302inologoj el la tuta mondo povas kunlabori kaj lerni unu de aliaj."}, {"text_idx": "#000014", "text": "La simpozio temis pri la plej nova monografio de la konata tajvana intelektulo Yang Rubin, titolita Pensadi la Respublikon C\u0302inio. Oni petis min diskuti c\u0302apitron 2 el la libro, en kiu Yang ekzamenas la supreniron de revolucia kultura produktado dum la respublika periodo (1911\u20131949) kaj g\u0302ian influon al la pensula komunumo, la memo kaj la historio tra la 20-a jarcento en C\u0302inio. Post mia diskuto de la c\u0302apitro mi plilongigis mian prelegon rilatigante g\u0302in al la transnacia historio de Esperanto en Orient-Azio kun enfokusigo pri tajvanaj esperantistoj por kompliki naciajn historiojn de revolucia kulturo."}, {"text_idx": "#000015", "text": "En la au\u0306tono kaj vintro de 2021, mi havis ankau\u0306 la okazon kompletigi la malneton de mia revua artikolo pri Esperanto en la kolonia Koreio. Aldonante al sekcioj de mia doktorig\u0302a disertacio kaj reverkante mian jam menciitan AKSE-prezentaj\u0302on pri Esperanto en la kolonia Koreio, mi diskutas la esperantistojn Kim O\u0306k, Hong Hyo\u0306ng-ui kaj An U-saeng en provo disponigi tiun nekonatan historion en la angla je la unua fojo. Por tiu referaj\u0302o mi akiris kromajn Esperantajn fontojn, kiel Verkaro de Hengwi Hong (1969), Kolekto de materialoj pri la Esperanto-movado en Koreio, Vol. 1 (1976) kaj Sistema Kurso Gramatika de la Lingvo \u201cEsperanto\u201d de Verda E. Kim (1923 [2008]). Mi nuntempe faras la finajn reviziojn kaj pretigas la referaj\u0302on por sendig\u0302o al akademia revuo."}, {"text_idx": "#000020", "text": "Joshua Fogel komencos la prezentaron per detala ekzameno de la enkonduko de Esperanto al Orient-Azio lau\u0306 anarkiistaj kanaloj, pritraktante la limojn de la unuaj aspiroj de Esperanto kaj g\u0302ian adaptig\u0302on por lokaj koncernoj rilate al lingvaj reformoj. Yauheniya Hudziyeva dau\u0306rigos la diskuton, ekzamenante la esperantistojn Yamauchi Koshizu kaj Lian Wenqing kaj ties kontrau\u0306kolonian agadon en Tajvano. Kamimura Kazumi esploros, kiel oni s\u0302ang\u0302is Esperanton en politikan kaj artan armilon en la proletara movado en la intermilita Japanio. Fine mi ekzamenos, kiel Esperanto farig\u0302is esenca por la kontrau\u0306fas\u0302isma unuigita fronto dum la C\u0302in-Japana Milito, diskutante la laboron de An U-Saeng kaj lian Esperanto-agadon en Suda C\u0302inio."}, {"text_idx": "#000022", "text": "En julio mi planas prezenti referaj\u0302on c\u0302e la jarkonferenco de la Nord-Amerika Asocio de Tajvanaj Studoj en Vas\u0302ingtono. Tiu prezentaj\u0302o ekzamenos la historion de la internacia helplingvo Esperanto en la kolonia Tajvano kun aparta enfokusigo de la esperantisto kaj socia aktivulo Lian Wenqing (Lia\u0302n Un-kheng, 1894\u20131957)."}, {"text_idx": "#000026", "text": "Interesaj informoj pri esploroj de historio de Esperanto en Azio."}]